section_heading: Ostale trkače kategorije
paragraph_text: Schlesser je od 1957. do 1968. nastupao na utrci 24 sata Le Mansa, no u devet nastupa ni jednom nije uspio završiti utrku. Na utrci 1000 km Nürburgringa nastupao je pet puta, a najbolji rezultat mu je bilo 5. mjesto u generalnom poretku 1966., dok je 1960. bio drugi u svojoj klasi. Od 1960. do 1967. nastupao je na utrci 1000 km Pariza. Godine 1966. pobjeđuje na utrci ACIF Montlhéry na stazi Linas-Montlhéry, vozeći Ford GT40. Na istoj stazi i u istom bolidu, pobjeđuje sljedeće godine na utrci Coupes de Paris, a iste godine prvi je i na utrci 12 sati Reimsa s Guyom Ligierom kao momčadskim kolegom. Posljednji podij Schlesser je ostvario u svibnju 1968., kada je u Porscheu 907, zajedno s Gerhardom Mitterom osvojio drugom mjesto na utrci 1000 km Spa u Belgiji.